Марко Ганчев
Земно притегляне

chitanka.info

Туп, туп.

От ръцете на майка ми

падат ябълки в кошницата

и олекналите клони отскачат нагоре,

освобождавайки подпорите си:

туп, туп.

Туп, туп.

От моите ръце

върху белия лист на машинката

падат куплети.

Под ръцете на хирурга затупва

спрялото сърце на болния.

Крушообразен плод,

който пада от ръцете на лекаря.

Нервно барабанят ръцете

на професора по математика.

Ей сега от тях ще падне нужната формула.

Туп, туп.

Мелничарят отупва улея

и изпод ръцете му потича

ниагарата на живота.

Туп, туп.

Ще паднат от своите висини

онези, от чиито ръце не пада друго

освен поздравителни ръкомахания.

Туп, туп. Туп, туп.

Дочувате ли този шум

от земното притегляне

на мускули и ум?

1967

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.